CELEX: 52016JC0034
Language: lt
Date: 2016-07-14
Title: Bendras pasiūlymas TARYBOS SPRENDIMAS dėl Susitarimo, kuriuo įsteigiamas Tarptautinis ES ir LAK fondas

EUROPOS KOMISIJA
            Briuselis, 2016 07 14
            JOIN(2016) 34 final
            2016/0217(NLE)
            Bendras pasiūlymas
            TARYBOS SPRENDIMAS
            dėl Susitarimo, kuriuo įsteigiamas Tarptautinis ES ir LAK fondas
            
               
         
         
            
               AIŠKINAMASIS MEMORANDUMAS
            
            
               1.
                     PASIŪLYMO APLINKYBĖS
            
            
               Pagrindiniai faktai
            
            
               Europos Sąjunga (ES) ir Lotynų Amerikos ir Karibų šalys (LAK) palaiko ypatingus santykius nuo tada, kai 1999 m. Rio de Žaneire pirmajame dviejų regionų valstybių  ir vyriausybių vadovų aukščiausiojo lygio susitikime buvo įkurta jų strateginė partnerystė. 1999–2012 m. pagrindinės ES tarpininkės LAK šalyse buvo Rio grupės šalys. Nuo 2012 m. abiejų regionų aukščiausiojo lygio susitikimų proceso ir strateginės partnerystės ES tarpininke jos narės paskyrė Lotynų Amerikos ir Karibų valstybių bendriją (CELAC), kuri pakeitė Rio grupę.
            
            
               Nuo 1999 m. šie du regionai bendradarbiavo, siekdami skatinti bendrus interesus ir vertybes, kaip patvirtinta aukščiausiojo lygio susitikimuose: 2002 m. Madride, 2004 m. Gvadalacharoje, 2006 m. Vienoje, 2008 m. Limoje, 2010 m. Madride, 2013 m. Santjage, Čilėje ir 2015 m. Briuselyje. Šiais aukščiausiojo lygio susitikimais užtikrintas stabilus politinio dialogo stiprinimas ir pažanga, bendromis jėgomis sprendžiant įvairius klausimus, įskaitant klimato kaitą, migraciją, kovą su narkotikais, žmogaus teisių ir lyčių lygybės skatinimą, švietimo ir kultūros, mokslo ir technologijų sričių klausimus.
            
            
               Tarptautinio ES ir LAK fondo tikslai ir jų derėjimas su susijusiomis politikos strategijomis
            
            
               2008 m. penktajame ES ir LAK aukščiausiojo lygio susitikime Limoje abiejų regionų lyderiai nusprendė apsvarstyti galimybę įsteigti dviejų regionų fondą, siekdami skatinti diskusijas dėl bendrų partnerystės stiprinimo ir jos matomumo didinimo strategijų ir veiksmų. 2010 m. šeštajame aukščiausiojo lygio susitikime Madride valstybių ir vyriausybių vadovai nusprendė, kad reikėtų sukurti ES ir LAK fondą, siekiant šių tikslų:
            
            
               prisidėti stiprinant ES ir CELAC partnerystę įtraukiant pilietinę visuomenę bei kitus socialinius subjektus ir skatinant jų indėlį;
            
            
               skatinti tolesnį regionų tarpusavio pažinimą ir supratimą bei
            
            
               gerinti regionų tarpusavio ir pačios jų partnerystės regimumą.
            
            
               Šis sprendimas turi būti vertinamas atsižvelgiant į esamus ES fondus, kuriais skatinami santykiai su Azijos šalimis (Azijos ir Europos fondas ASEF) bei Europos ir Viduržemio jūros regione (Annos Lindh kultūrų dialogo fondas). ES ir LAK fondas įkurtas kaip ES ir LAK dvišalių regionų santykių stiprinimo priemonė atsižvelgiant į atitinkamose aukščiausiojo lygio susitikimų deklaracijose ir tokiuose Komisijos komunikatuose, kaip „Glaudesnė Europos Sąjungos ir Lotynų Amerikos partnerystė“ (2005 m.)
                  1
                ir „ES ir Lotynų Amerika – pasauliniai partnerystės subjektai“ (2009 m.)
                  2
               , išdėstytus prioritetus ir strategijas. 2006 m. balandžio mėn. Europos Parlamentas, o 2007 m. gruodžio mėn. Europos ir Lotynų Amerikos parlamentinė asamblėja priėmė rezoliucijas dėl fondo įsteigimo.
            
            
               ES ir LAK fondas oficialiai įsteigtas 2011 m. Hamburge kaip Vokietijos civilinės teisės subjektas, kol bus galimai sudarytas tarptautinis susitarimas jį paversti tarptautine organizacija. Jo užduotys:
            
            
               skatinti ir koordinuoti į rezultatus orientuotą veiklą, kuria remiami dvišaliai regionų santykiai ir daugiausia dėmesio skiriama ES ir LAK aukščiausiojo lygio susitikimuose nustatytų prioritetų įgyvendinimui; 
            
            
               skatinti diskusijas dėl bendrų strategijų įgyvendinant tuos prioritetus, skatinant mokslinius tyrimus ir studijas ir 
            
            
               skatinti naudingus mainus ir naujas galimybes užmegzti ryšius tarp pilietinės visuomenės ir kitų suinteresuotųjų subjektų, susijusių su dvišaliais regionų santykiais ar galinčių jais susidomėti. 
            
            
               Fondas gali vykdyti iniciatyvas bendradarbiaudamas su viešosiomis ir privačiosiomis įstaigomis, LAK ir ES vyriausybėmis, Europos Komisija ir kitomis ES institucijomis bei agentūromis ir tarptautinėmis ir regioninėmis institucijomis. Per pirmuosius ketverius metus fondas ėmėsi įvairių tokio pobūdžio veiksmų.
            
            
               Tarybos sprendimu 2012/493/ES Komisija įgaliota pradėti derybas dėl tarptautinio susitarimo įsteigti ES ir LAK fondą kaip tarptautinę organizaciją, kurios narėmis būtų ES, jos valstybės narės ir LAK šalys. Derybos pradėtos 2012 m. gruodžio mėn.; ES jose atstovavo Europos išorės veiksmų tarnyba (EIVT) Komisijos vardu. Su valstybėmis narėmis konsultuotasi per visą derybų procesą Tarybos darbo grupės dėl Lotynų Amerikos ir Karibų valstybių (COLAC) posėdžiuose. Europos Parlamentas buvo reguliariai informuojamas apie derybų eigą. 2013 m. septintajame ES ir LAK (pirmajame ES ir CELAC) aukščiausiojo lygio susitikime Santjage, Čilėje valstybių ir vyriausybių vadovai paragino kuo greičiau baigti derybas, kurios tinkamai užbaigtos 2015 m. sausio mėn.
            
            
               2015 m. birželio mėn. antrajame ES ir CELAC aukščiausiojo lygio susitikime Briuselyje valstybių ir vyriausybių vadovai palankiai įvertino Susitarimą, kuriuo įsteigiamas ES ir LAK tarptautinis fondas, ir nekantriai laukė „jo greito pasirašymo ir spartaus įsigaliojimo“. Vyriausioji įgaliotinė ir Komisija mano, kad Tarybos derybiniuose nurodymuose dėl Susitarimo nustatyti tikslai pasiekti ir kad Susitarimo projektas gali būti pateiktas pasirašyti ir būti sudarytas. Bendras CELAC ir ES tikslas – pasiekti, kad Susitarimas būtų pasirašytas spalio 25–26 d. abiejų regionų užsienio reikalų ministrų susitikime Dominikos Respublikoje. Juo bus užbaigtas dešimtmetį trukęs procesas, kurio metu 61 susijusios šalies vadovai siekė įsteigti ir stiprinti ES ir LAK fondą kaip tarptautinę organizaciją, kuri gali padėti stiprinti partnerystės procesą ir gerinti tarpusavio supratimą ir matomumą.
            
            
               Šio pasiūlymo tikslas
            
         
         
            
               Čia pateikiamas bendras pasiūlymas susijęs su teisine priemone, kuria leidžiama sudaryti Susitarimą ES vardu. Įsteigus fondą kaip tarptautinę organizaciją, bus padidinamos jo galimybės gauti finansavimą iš savo valstybių narių, kurių daugelis negali mokėti jam finansinių įnašų, kol jis lieka įsteigtas pagal Vokietijos civilinę teisę. Įgydamas tarptautinės organizacijos statusą, fondas taip pat galės sumažinti kai kurias išlaidas, naudotis privilegijomis ir imunitetais pagal tarptautinę teisę ir geriau panaudoti savo finansinius ir žmogiškuosius išteklius. Tai savo ruožtu leis jam palaikyti ir toliau plėtoti partnerystės rėmimo veiklą.
            
            
               2.
                     TEISINIS PAGRINDAS
            
            
               Bendras pasiūlymas yra Susitarimo sudarymui skirta teisinė priemonė. 
            
            
               
                  Susitarimo sudarymo teisinio pagrindo parinkimas turi būti grindžiamas objektyviais kriterijais, kuriems gali būti taikoma teisminė kontrolė ir kuriems, be kita ko, priskirtinas teisės akto tikslas ir turinys. 
               
               
                  Susitarimo tikslas – įsteigti ES ir LAK fondą kaip tarptautinę organizaciją, turinčią juridinio asmens statusą pagal tarptautinę viešąją teisę. Fondas padės stiprinti ES ir CELAC partnerystę, skatins tarpusavio supratimą ir didins regionų tarpusavio regimumą. Fondą galima laikyti ES bendros užsienio politikos priemone, nes jo veikla prisidedama prie valstybių narių veiksmų, susijusių su Lotynų Amerikos ir Karibų jūros valstybėmis, suartėjimo užtikrinant, kad ES pajėgtų įtvirtinti savo interesus ir vertybes įgyvendinant abiejų regionų partnerystės ryšius. Šis fondas konkrečiais veiksmais prisideda prie ES ir CELAC politinio dialogo tokiose srityse, kaip pasaulinio valdymo, demokratijos plėtros, žmogaus teisių ir teisinės valstybės. Susijusi ankstesnė fondo veikla apima tyrimus ir seminarus ES ir LAK strateginės partnerystės ir ES ir LAK kaip pasaulinio valdymo partnerių bendradarbiavimo temomis (pvz., ES ir CELAC tyrimai „Atgaivinti strateginę partnerystę“ ir „Aukščiausiojo lygio susitikimų diplomatija. Naujojo regionalizmo problemos ir galimybės“, diskusija „ES ir LAK. Daugiapolio pasaulio galiūnės ar pasaulinio valdymo partnerės?“ bei seminaras „Kinija, Lotynų Amerika ir Karibų valstybės ir Europos Sąjunga –  trišaliai santykiai?“). Panaši veikla bus vykdoma ir fondui tapus tarptautine organizacija. Šiuo požiūriu Susitarimu siekiama su BUSP susijusių tikslų. 
               
               
                  Fondas taip pat stiprins ES ir LAK regionų bendradarbiavimą, skatins kultūros mainus, visų pirma palengvindamas ir skatindamas pilietinės visuomenės ir kitų socialinių subjektų dalyvavimą ir indėlį. Atsižvelgiant į tai, kad kai kurioms LAK valstybėms narėms jau nebeteikiama vystymosi pagalba, o kitos dar atitinka jos teikimo kriterijus, fondas:
               
            
            
               remia ES ir CELAC politinį dialogą ir bendradarbiavimą su tam tikromis arba visomis LAK šalimis tokiose itin svarbiose bendro intereso srityse kaip moksliniai tyrimai, tvarus vystymasis, klimato kaita, konkurencingumas, užimtumas ir ekonomikos augimas bei lyčių lygybė;
            
            
               atlieka arba padeda atlikti partnerystės interesus atitinkančią analizę ir mokslinius tyrimus ir
            
            
               plėtoja ir palaiko dvišalius regionų tinklus ir skatina juos keistis žiniomis ir geriausios patirties pavyzdžiais. 
            
            
               
                  Susitarime išdėstytos nuostatos – tiek jų tikslas, tiek turinys – patenka į Europos Sąjungos Sutarties (ESS) 37 straipsnio ir Sutarties dėl Europos Sąjungos veikimo (SESV) 209 ir 212 straipsnių taikymo sritį. Procedūrinis teisinis pagrindas sudaryti Susitarimą yra SESV 218 straipsnio 5 dalis ir 8  dalies antra pastraipa.
               
               
                  3.
                        POVEIKIS BIUDŽETUI
               
            
            
               Susitarimo sudarymas neturės tiesioginio poveikio biudžetui, nes jis neįpareigoja ES ar kitų signatarų  mokėti finansinius įnašus į fondą. Tai bus savanoriška. Kaip priimančioji šalis, pagal susitarimą dėl būstinės suteikianti privilegijas ir imunitetus, Vokietija (savo sąskaita) suteikia tinkamai apstatytas ir tinkamas naudoti fondo patalpas, jas prižiūri, teikia komunalines paslaugas ir rūpinasi šių patalpų apsauga.
            
            
               Komisija darė finansinius įnašus į fondą nuo jo įsteigimo 2011 m. pagal Vokietijos civilinę teisę; naujausias 3 mln. EUR įnašas (per Partnerystės priemonę) padarytas dvejiems metams nuo 2015 m. spalio mėn. Kai kurios LAK ir ES šalys, taip pat ir Vokietija, kaip priimančioji šalis, vieną ar daugiau kartų suteikė finansinę paramą. Kitos šalys negali teikti įnašų, kol fondas netapo tarptautine organizacija, taigi Susitarimo sudarymas ir įsigaliojimas padės pagerinti fondo finansinį tvarumą.
            
            
               2016/0217 (NLE)
            
            
               Bendras pasiūlymas
            
            
               TARYBOS SPRENDIMAS
            
            
               dėl Susitarimo, kuriuo įsteigiamas Tarptautinis ES ir LAK fondas
            
            
               EUROPOS SĄJUNGOS TARYBA,
            
            
               atsižvelgdama į Europos Sąjungos sutartį, ypač į jos 37 straipsnį,
            
            
               atsižvelgdama į Sutartį dėl Europos Sąjungos veikimo, ypač į jos 209 straipsnio 2 dalį ir 212 straipsnio 1 dalį kartu su 218 straipsnio 6 dalies a punktu ir 218 straipsnio 8 dalies antra pastraipa,
            
         
         
            
               atsižvelgdama į bendrą Sąjungos vyriausiojo įgaliotinio užsienio reikalams ir saugumo politikai ir Europos Komisijos pasiūlymą,
            
            
               atsižvelgdama į Europos Parlamento pritarimą,
            
            
               kadangi:
            
            
               (1)pagal […] Tarybos sprendimą  [XXX]  
                  3
               , Susitarimas, kuriuo įsteigiamas Tarptautinis ES ir LAK fondas, pasirašytas , su sąlyga, kad jis bus sudarytas vėliau;
            
            
               (2)Susitarimu bus įsteigiamas ES ir LAK fondas kaip tarptautinė organizacija, turinti juridinio asmens statusą pagal viešąją tarptautinę teisę;
            
            
               (3)Susitarimas turėtų būti patvirtintas Europos Sąjungos vardu;
            
            
               (4)veikdamos ES ir LAK fondo sistemoje, ES ir jos valstybės narės turi koordinuoti savo pozicijas atsižvelgdamos į Sutartis ir į lojalaus bendradarbiavimo principą,
            
            
               PRIĖMĖ ŠĮ SPRENDIMĄ:
            
            
               1 straipsnis
            
            
               Susitarimas, kuriuo įsteigiamas Tarptautinis ES ir LAK fondas, patvirtinamas Europos Sąjungos vardu. 
            
            
               Susitarimo tekstas pridedamas prie šio sprendimo.
            
            
               2 straipsnis
            
            
               Tarybos pirmininkas paskiria asmenį (-is), kuris (-ie) įgaliojamas (-i) Europos Sąjungos vardu deponuoti Susitarimo 24 straipsnyje numatytą patvirtinimo dokumentą ir taip pareikšti Europos Sąjungos sutikimą laikytis Susitarimo.
            
            
               3 straipsnis
            
            
               Šis sprendimas įsigalioja […]
                  4
               .
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  COM(2005) 636 galutinis.
               
               
                  
                     (2)
                  COM(2009) 495 galutinis.
               
               
                  
                     (3)
                  OL L , , p. .
               
               
                  
                     (4)
                  Tarybos generalinis sekretoriatas paskelbs Susitarimo įsigaliojimo datą Europos Sąjungos oficialiajame leidinyje.
               
            
      
    ---documentbreak--- 
      
         
               EUROPOS KOMISIJA
            Briuselis, 2016 07 14
            JOIN(2016) 34 final
            PRIEDAS
            prie
            bendro Tarybos sprendimo pasiūlymo
            dėl Susitarimo, kuriuo įsteigiamas Tarptautinis ES ir LAK fondas, sudarymo
            
               
         
         
            
               
                  Susitarimas, kuriuo įsteigiamas Tarptautinis ES ir LAK fondas
            
            
            
            
               Šio Susitarimo Šalys,
            
            
               EUROPOS SĄJUNGA, toliau – Sąjunga,
            
            
               bei
            
            
               BELGIJOS KARALYSTĖ,
            
            
               BULGARIJOS RESPUBLIKA,
            
            
               ČEKIJOS RESPUBLIKA,
            
            
               DANIJOS KARALYSTĖ,
            
            
               VOKIETIJOS FEDERACINĖ RESPUBLIKA,
            
            
               ESTIJOS RESPUBLIKA,
            
            
               AIRIJA,
            
            
               GRAIKIJOS RESPUBLIKA,
            
            
               ISPANIJOS KARALYSTĖ,
            
            
               PRANCŪZIJOS RESPUBLIKA,
            
            
               KROATIJOS RESPUBLIKA,
            
            
               ITALIJOS RESPUBLIKA,
            
            
               KIPRO RESPUBLIKA,
            
         
         
            
               LATVIJOS RESPUBLIKA,
            
            
               LIETUVOS RESPUBLIKA,
            
            
               LIUKSEMBURGO DIDŽIOJI HERCOGYSTĖ,
            
            
               VENGRIJA,
            
            
               MALTOS RESPUBLIKA,
            
            
               NYDERLANDŲ KARALYSTĖ
            
            
               AUSTRIJOS RESPUBLIKA,
            
            
               LENKIJOS RESPUBLIKA,
            
            
               PORTUGALIJOS RESPUBLIKA,
            
            
               RUMUNIJA,
            
            
               SLOVĖNIJOS RESPUBLIKA,
            
            
               SLOVAKIJOS RESPUBLIKA,
            
            
               SUOMIJOS RESPUBLIKA,
            
            
               ŠVEDIJOS KARALYSTĖ,
            
            
               JUNGTINĖ DIDŽIOSIOS BRITANIJOS IR ŠIAURĖS AIRIJOS KARALYSTĖ,
            
            
               Europos Sąjungos sutarties ir Sutarties dėl Europos Sąjungos veikimo Susitariančiosios Šalys (toliau – valstybės narės),
            
            
                  bei
            
            
               ANTIGVA IR BARBUDA,
            
            
               ARGENTINOS RESPUBLIKA,
            
            
               BAHAMŲ SANDRAUGA,
            
         
         
            
               BARBADOSAS,
            
            
               BELIZAS,
            
            
               BOLIVIJOS DAUGIATAUTĖ VALSTYBĖ,
            
            
               BRAZILIJOS FEDERACINĖ RESPUBLIKA,
            
            
               ČILĖS RESPUBLIKA,
            
            
               KOLUMBIJOS RESPUBLIKA, 
            
            
               KOSTA RIKOS RESPUBLIKA,
            
            
               KUBOS RESPUBLIKA,
            
            
               DOMINIKOS SANDRAUGA,
            
            
               DOMINIKOS RESPUBLIKA,
            
            
               EKVADORO RESPUBLIKA,
            
            
               SALVADORO RESPUBLIKA,
            
            
               GRENADA,
            
            
               GVATEMALOS RESPUBLIKA,
            
            
               GAJANOS KOOPERACINĖ RESPUBLIKA,
            
            
               HAIČIO RESPUBLIKA,
            
            
               HONDŪRO RESPUBLIKA,
            
            
               JAMAIKA,
            
            
               JUNGTINĖS MEKSIKOS VALSTIJOS,
            
            
               NIKARAGVOS RESPUBLIKA,
            
         
         
            
               PANAMOS RESPUBLIKA,
            
            
               PARAGVAJAUS RESPUBLIKA,
            
            
               PERU RESPUBLIKA,
            
            
               SENT KITSAS IR NEVIS,
            
            
               SENT LUSIJA,
            
            
               SENT VINSENTAS IR GRENADINAI,
            
            
               SURINAMO RESPUBLIKA,
            
            
               TRINIDADO IR TOBAGO RESPUBLIKA,
            
            
               URUGVAJAUS RYTŲ RESPUBLIKA,
            
            
               VENESUELOS BOLIVARO RESPUBLIKA,
                     
            
            
               toliau – Šalys,
            
            
            
               PRIMINDAMOS, kad Lotynų Amerikos bei Karibų (LAK) ir Europos Sąjungos (ES) strateginė partnerystė užmegzta 1999 m. birželio mėn. pirmajame ES ir LAK aukščiausiojo lygio susitikime Rio de Žaneire,
            
            
               ATSIŽVELGDAMOS į iniciatyvą, kurią 2008 m. gegužės 16 d. penktajame ES ir LAK aukščiausiojo lygio susitikime Limoje, Peru Respublikoje, priėmė LAK ir ES valstybių ir vyriausybių vadovai,
            
            
               PRIMINDAMOS 2010 m. gegužės 18 d. šeštajame ES ir LAK aukščiausiojo lygio susitikime Madride, Ispanijoje, ES ir LAK valstybių ir vyriausybių vadovų, Europos Vadovų Tarybos pirmininko ir Komisijos pirmininko sprendimą dėl ES ir LAK fondo sukūrimo,
            
            
               PRIMINDAMOS, kad 2011 m. Vokietijos Federacinėje Respublikoje įsteigtas pereinamojo laikotarpio fondas, kuris užbaigs savo veiklą ir bus panaikintas įsigaliojus tarptautiniam susitarimui dėl ES ir LAK fondo steigimo,
            
            
               PAKARTODAMOS, kad pagal tarptautinį susitarimą dėl ES ir LAK fondo, pagrįsto ministrų susitikime, vykusiame per šeštąjį ES ir LAK aukščiausiojo lygio susitikimą Madride, priimtais įgaliojimais, steigimo reikia sukurti pagal viešąją tarptautinę teisę veikiančią tarpvyriausybinio pobūdžio tarptautinę organizaciją, kuri padėtų stiprinti esamus Lotynų Amerikos ir Karibų valstybių, ES ir ES valstybių narių tarpusavio ryšius,
            
            
               SUSITARĖ:
            
            
            
         
         
            
               1 straipsnis
            
            
               Tikslas
            
            
            
               1.
                     Šiuo Susitarimu įsteigiamas Tarptautinis ES ir LAK fondas (toliau – Fondas arba ES ir LAK fondas).
            
            
            
               2.
                     Šiame Susitarime nustatomi Fondo tikslai, bendrosios taisyklės ir gairės, kuriomis reglamentuojama jo veikla, struktūra ir veikimas.
            
            
            
            
               2 straipsnis
            
            
               Pobūdis ir būstinė
            
            
            
               1.
                     ES ir LAK fondas yra pagal viešąją tarptautinę teisę įsteigta tarptautinė tarpvyriausybinio pobūdžio organizacija. Fondo tikslas – stiprinti ES bei ES valstybių narių ir Lotynų Amerikos ir Karibų valstybių bendrijos (CELAC) dvišalę regionų partnerystę.
            
            
            
               2.
                     ES ir LAK fondo būstinė yra Laisvajame ir Hanzos mieste Hamburge, Vokietijos Federacinėje Respublikoje.
            
            
            
            
               3 straipsnis
            
            
               Fondo narės
            
            
                
            
            
                1.
                     Vienintelės ES ir LAK fondo narės yra Lotynų Amerikos ir Karibų valstybės, ES valstybės narės ir ES, išreiškusios sutikimą būti saistomoms šio Susitarimo po jų vidaus teisinių procedūrų užbaigimo.
            
         
         
            
            
               2.
                     Prie ES ir LAK fondo taip pat gali prisijungti Lotynų Amerikos ir Karibų valstybių bendrija (CELAC).
            
            
            
            
               4 straipsnis
            
            
               Teisinis subjektiškumas
            
            
            
               1.
                     ES ir LAK fondui suteikiamas tarptautinis teisinis subjektiškumas ir teisnumas, būtinas vykdyti savo tikslus ir veiklą kiekvienos narės teritorijoje pagal jų nacionalinę teisę.
            
            
            
               2.
                     Fondas taip pat gali sudaryti sutartis, įsigyti kilnojamąjį ir nekilnojamąjį turtą bei juo disponuoti, taip pat pradėti teismo procesą.
            
            
            
            
               5 straipsnis
            
            
               Fondo tikslai
            
            
            
               1.
                     ES ir LAK fondas:
            
            
            
               a)
                     padeda stiprinti CELAC ir ES dvišalę regionų partnerystę įtraukiant pilietinę visuomenę bei kitus socialinius subjektus ir skatinant jų indėlį;
            
            
            
               b)
                     skatina tolesnį abiejų regionų tarpusavio pažinimą ir supratimą;
            
         
         
            
            
               c)
                     didina abiejų regionų tarpusavio ir jų dvišalės partnerystės regimumą.
            
            
            
               2.
                     ES ir LAK fondas visų pirma:
            
            
            
               a)
                     skatina ir koordinuoja į rezultatus orientuotą veiklą, kuria remiami dvišaliai regionų santykiai ir daugiausia dėmesio skiriama CELAC ir ES aukščiausiojo lygio susitikimuose nustatytų prioritetų įgyvendinimui;
            
            
            
               b)
                     skatina diskusijas dėl bendrų strategijų, kuriomis pirmiau nurodytus prioritetus siekiama įgyvendinti aktyviau atliekant mokslinius tyrimus ir studijas;
            
            
            
               c)
                     skatina konstruktyvius pilietinės visuomenės ir kitų socialinių subjektų mainus ir naujas galimybes užmegzti ryšius.
            
            
            
                
            
            
               6 straipsnis
            
            
               Veiklos kriterijai
            
            
            
               1.
                     Siekiant šio Susitarimo 5 straipsnyje nurodytų tikslų, ES ir LAK fondo veikla:
            
            
            
               a)
                     grindžiama prioritetais ir temomis, kurie valstybių ir vyriausybių vadovų lygmeniu aptarti aukščiausiojo lygio susitikimuose ir kuriais daugiausia dėmesio skiriama nustatytiems poreikiams plėtojant dvišalius regionų santykius;
            
            
            
               b)
                     kuo labiau atsižvelgiant į Fondo veiklos pobūdį įtraukiama pilietinė visuomenė ir kiti socialiniai subjektai, pavyzdžiui, mokslo įstaigos, ir ja atsižvelgiama į jų savanorišką įnašą. Šiuo tikslu kiekviena Fondo narė galėtų nustatyti atitinkamas institucijas ir organizacijas, kurios siekia stiprinti dvišalį regionų dialogą nacionaliniu lygmeniu;
            
         
         
            
            
               c)
                     užtikrinama papildoma esamų iniciatyvų nauda;
            
            
            
               d)
                     didinamas partnerystės regimumas, visų pirma daugiausia dėmesio skiriant didinamąjį poveikį turintiems veiksmams.
            
            
            
               2.
                     Veikla, kurią vykdo ar kurioje dalyvauja ES ir LAK fondas, pagrįsta veiksmais, dinamiška ir orientuota į rezultatus.
            
            
            
            
               7 straipsnis
            
            
               Fondo veikla
            
            
            
               1.
                     Siekdamas įgyvendinti 5 straipsnyje nustatytus tikslus, ES ir LAK fondas, be kita ko, vykdo šią veiklą:
            
            
            
               a)
                     skatina diskusijas rengdamas seminarus, konferencijas, praktinius seminarus, svarstymų grupes, kursus, parodas, skelbdamas leidinius, rengdamas pristatymus, organizuodamas profesinį mokymą, keitimąsi geriausia patirtimi ir specialiomis žiniomis;
            
            
            
               b)
                     skatina ir remia renginius, susijusius su CELAC ir ES aukščiausiojo lygio susitikimuose aptartomis temomis ir CELAC ir ES vyresniųjų pareigūnų susitikimuose nustatytais prioritetais;
            
            
            
               c)
                     rengia abiejų regionų informuotumo didinimo programas ir iniciatyvas, įskaitant mainus nustatytose prioritetinėse srityse;
            
            
            
               d)
                     skatina tyrimus abiejų regionų iškeltais klausimais;
            
         
         
            
            
               e)
                     skleidžia informaciją ir siūlo naujas galimybes užmegzti ryšius, visų pirma asmenims ar institucijoms, kurie nesusipažinę su CELAC ir ES dvišale regionų partneryste;
            
            
            
               f)
                     kuria internetinę platformą ir (arba) elektroninį leidinį.
            
            
            
               2.
                     ES ir LAK fondas gali imtis įgyvendinti iniciatyvas bendradarbiaudamas su valstybinėmis ir privačiomis institucijomis, ES institucijomis, tarptautinėmis ir regioninėmis institucijomis, Lotynų Amerikos ir Karibų valstybėmis ir ES valstybėmis narėmis.
            
            
            
            
               8 straipsnis
            
            
               Fondo valdymo struktūra
            
            
            
               ES ir LAK fondo valdymo struktūra:
            
            
            
               a)
                     valdytojų taryba;
            
            
            
               b)
                     pirmininkas ir
            
            
            
               c)
                     vykdomasis direktorius.
            
            
            
         
         
            
               9 straipsnis
            
            
               Valdytojų taryba
            
            
            
                1.
                     Valdytojų tarybą sudaro ES ir LAK fondo narių atstovai.  Ji posėdžiauja vyresniųjų pareigūnų lygmeniu ir, jei reikia, užsienio reikalų ministrų lygmeniu CELAC ir ES aukščiausiojo lygio susitikimuose.
            
            
                
            
            
               2.
                     Lotynų Amerikos ir Karibų valstybių bendrijai (CELAC) valdytojų taryboje atstovauja CELAC pirmininkaujanti šalis, nepažeidžiant atitinkamos šalies teisės savarankiškai dalyvauti valdytojų taryboje.  
            
            
            
               3.
                     Europos ir Lotynų Amerikos parlamentinės asamblėjos vykdomojo biuro prašoma iš kiekvieno regiono paskirti po vieną atstovą stebėtojo teisėmis dalyvauti valdytojų taryboje.
            
            
            
               4.
                     Afrikos, Karibų ir Ramiojo vandenyno valstybių (AKR) ir ES jungtinės parlamentinės asamblėjos prašoma iš ES ir iš Karibų valstybių paskirti po vieną atstovą stebėtojo teisėmis dalyvauti valdytojų taryboje.
            
            
            
            
               10 straipsnis
            
            
               Pirmininkavimas valdytojų tarybai
            
            
            
               Valdytojų tarybai pirmininkauja du asmenys: ES atstovas ir Lotynų Amerikos bei Karibų valstybių atstovas.
            
            
            
            
               11 straipsnis
            
            
               Valdytojų tarybos įgaliojimai
            
         
         
            
            
               ES ir LAK fondo valdytojų tarybos įgaliojimai:
            
            
            
               a)
                     skirti Fondo pirmininką ir vykdomąjį direktorių;
            
            
            
               b)
                     priimti bendras Fondo darbo gaires, nustatyti veiklos prioritetus ir darbo tvarkos taisykles, taip pat atitinkamas skaidrumo ir atskaitomybės užtikrinimo priemones, visų pirma susijusias su išorės finansavimu;
            
            
            
               c)
                     tvirtinti Susitarimo dėl būstinės sudarymą, taip pat bet kokią kitą sutartį ar susitarimą, kurį Fondas gali sudaryti su Lotynų Amerikos bei Karibų valstybėmis ir ES valstybėmis narėmis dėl privilegijų ir imunitetų; 
            
            
                
            
            
               d)
                     vykdomojo direktoriaus siūlymu priimti biudžetą ir tarnybos nuostatus;
            
            
            
               e)
                     vykdomojo direktoriaus siūlymu tvirtinti Fondo organizacinės struktūros pakeitimus;  
            
            
            
               f)
                     priimti daugiametę, iš esmės ketverių metų trukmės darbo programą, įskaitant daugiamečio biudžeto sąmatą, remiantis vykdomojo direktoriaus pateiktu projektu;
            
            
            
               g)
                     priimti metinę darbo programą, kurioje, be kita ko, būtų numatyti ateinančių metų projektai ir veikla, remiantis vykdomojo direktoriaus pateiktu projektu ir laikantis daugiametės programos;
            
            
            
               h)
                     priimti kitų metų metinį biudžetą;
            
            
            
               i)
                     tvirtinti Fondo projektų stebėsenos ir audito kriterijus, taip pat projektų įgyvendinimo ataskaitų teikimo kriterijus;
            
         
         
            
            
               j)
                     priimti ankstesnių metų Fondo metinę ataskaitą ir finansines ataskaitas;
            
            
            
               k)
                     konsultuoti pirmininką ir vykdomąjį direktorių ir jiems patarti;
            
            
            
               l)
                     Šalims siūlyti šio Susitarimo pakeitimus;
            
            
            
               m)
                     vertinti Fondo veiklos plėtotę ir imtis veiksmų remiantis vykdomojo direktoriaus pateiktomis ataskaitomis;
            
            
            
               n)
                     spręsti Šalių ginčus, kurie gali kilti dėl šio Susitarimo aiškinimo arba taikymo ir jo pakeitimų;
            
            
            
               o)
                     atšaukti pirmininko ir (arba) vykdomojo direktoriaus paskyrimą;
            
            
            
               p)
                     tvirtinti strateginę partnerystę;
            
            
            
               q)
                     tvirtinti visų susitarimų ar teisinių priemonių, dėl kurių derėtasi pagal 15 straipsnio 4 dalies i punktą, sudarymą.
            
            
            
                
            
            
               12 straipsnis
            
            
               Valdytojų tarybos posėdžiai
            
         
         
            
            
               1.
                     Valdytojų taryba du kartus per metus rengia eilinius posėdžius. Jie sutampa su CELAC ir ES vyresniųjų pareigūnų susitikimais.
            
            
            
               2.
                     Vieno iš pirmininkų, vykdomojo direktoriaus arba ne mažiau kaip trečdalio narių prašymu valdytojų taryba rengia neeilinius posėdžius.
            
            
            
               3.
                     Valdytojų tarybos sekretoriato funkcijos atliekamos prižiūrint Fondo vykdomajam direktoriui.
            
            
            
            
               13 straipsnis
            
            
               Valdytojų taryboje priimami sprendimai
            
            
            
               Valdytojų taryba sprendimus priima dalyvaujant daugiau kaip pusei narių iš kiekvieno regiono. Sprendimai priimami bendru dalyvaujančių narių sutarimu.
            
            
                
            
            
            
               14 straipsnis
            
            
               Fondo pirmininkas
            
            
            
               1.
                     Valdytojų taryba pirmininką išrenka iš ES ir LAK fondo narių pasiūlytų kandidatų. Pirmininko kadencija trunka ketverius metus ir gali būti pratęsta vieną kartą. 
            
            
            
               2.
                     Pirmininkas yra gerai žinomas ir labai gerbiamas asmuo tiek Lotynų Amerikos bei Karibų šalyse, tiek ES. Pirmininkas pareigas eina savanoriškai, tačiau turi teisę gauti kompensaciją už visas būtinas ir tinkamai pagrįstas išlaidas.
            
         
         
            
            
               3.
                     Pirmininko pareigas pakaitomis eina ES valstybės narės pilietis ir Lotynų Amerikos arba Karibų valstybės pilietis. Jei paskirtasis pirmininkas yra iš ES valstybės narės, paskirtasis vykdomasis direktorius yra iš Lotynų Amerikos arba Karibų valstybės ir atvirkščiai.
            
            
            
               4.
                     Pirmininkas:
            
            
            
               a)
                     atstovauja Fondui išorės santykiuose, užtikrina regimumą ir atstovaujamąjį vaidmenį palaikydamas aukšto lygio ryšius su Lotynų Amerikos bei Karibų valstybių ir ES bei ES valstybių narių valdžios institucijomis ir su kitais partneriais;
            
            
            
               b)
                     teikia ataskaitas užsienio reikalų ministrų susitikimuose, kituose ministrų susitikimuose, valdytojų taryboje ir prireikus kituose svarbiuose susitikimuose;
            
            
            
               c)
                     pataria vykdomajam direktoriui rengiant daugiametės ir metinės darbo programos projektą ir biudžeto projektą, teikiamus tvirtinti valdytojų tarybai;
            
            
            
               d)
                     vykdo kitas užduotis, dėl kurių susitarė valdytojų taryba.
            
            
            
            
               15 straipsnis
            
            
               Fondo vykdomasis direktorius
            
            
            
               1.
                     Fondą valdo vykdomasis direktorius, kurį valdytojų taryba skiria ketverių metų kadencijai, kuri gali būti pratęsta vieną kartą, ir kuris išrenkamas iš ES ir LAK fondo narių pasiūlytų kandidatų.
            
            
            
               2.
                     Nepažeidžiant valdytojų tarybos kompetencijos, vykdomasis direktorius nesiekia gauti ir nepriima jokios vyriausybės ar kokios nors kitos institucijos nurodymų.
            
         
         
            
            
               3.
                     Vykdomajam direktoriui mokamas atlygis ir jo pareigas pakaitomis eina ES valstybės narės pilietis ir Lotynų Amerikos arba Karibų valstybės pilietis. Jei paskirtasis vykdomasis direktorius yra iš ES valstybės narės, paskirtasis pirmininkas yra iš Lotynų Amerikos arba Karibų valstybės ir atvirkščiai.   
            
            
            
               4.
                     Vykdomasis direktorius yra Fondo teisinis atstovas ir vykdo šias funkcijas:
            
            
            
               a)
                     konsultuodamasis su pirmininku rengia Fondo daugiametę ir metinę darbo programas ir jo biudžetą;
            
            
            
               b)
                     skiria Fondo personalą ir jam vadovauja, užtikrindamas, kad būtų laikomasi Fondo tikslų;
            
            
            
               c)
                     vykdo biudžetą;
            
            
            
               d)
                     teikia periodines ir metines veiklos ataskaitas, taip pat finansines ataskaitas valdytojų tarybai tvirtinti, užtikrina skaidrias procedūras ir tinkamą informacijos apie visą Fondo vykdomą arba remiamą veiklą platinimą, įskaitant atnaujintą nacionalinių institucijų ir organizacijų, taip pat Fondo veikloje dalyvaujančių subjektų sąrašą;
            
            
            
               e)
                     teikia ataskaitą, nurodytą 18 straipsnyje; 
            
            
                   
            
            
               f)
                     rengia posėdžius ir padeda valdytojų tarybai;
            
            
            
               g)
                     prireikus konsultuojasi su atitinkamais pilietinės visuomenės ir kitų socialinių subjektų atstovais, visų pirma institucijomis, kurias atsižvelgiant į iškeltą klausimą ir konkrečius poreikius galėjo nurodyti ES ir LAK fondo narės, ir supažindina valdytojų tarybą su tokiais palaikomų ryšių rezultatais tolesniam svarstymui;
            
            
            
               h)
                     su Fondo priimančiąja šalimi ir kitomis šio Susitarimo Šalimis rengia konsultacijas ir derybas dėl patalpų, kuriomis Fondas naudosis šiose valstybėse;
            
         
         
            
            
               i)
                     tinkamai pasikonsultavęs su valdytojų taryba, su tarptautinėmis organizacijomis, valstybėmis ir viešosiomis arba privačiosiomis institucijomis veda derybas dėl bet kokio tarptautinių pasekmių turinčio susitarimo ar teisės akto klausimais, nesusijusiais su administracine, kasdiene Fondo veikla, ir valdytojų tarybai praneša apie šių derybų pradžią ir numatomą užbaigimą, taip pat periodiškai konsultuojasi dėl jų turinio, taikymo srities ir tikėtinų rezultatų;
            
            
            
               j)
                     valdytojų tarybai praneša apie bet kokį su Fondu susijusį teismo procesą. 
            
            
            
            
               16 straipsnis
            
            
               Fondo veiklos finansavimas
            
            
            
               1.
                     Įnašai yra savanoriški ir jais nepažeidžiama teisė dalyvauti valdytojų tarybos posėdžiuose.
            
            
                
            
            
               2.
                     Fondas daugiausia finansuojamas savo narių įnašais. Valdytojų taryba, atsižvelgdama į abiejų regionų pusiausvyrą, gali apsvarstyti kitas Fondo veiklos finansavimo galimybes.
            
            
            
               3.  Tam tikrais atvejais iš anksto pranešus valdytojų tarybai ir jai pritarus, Fondui leidžiama pritraukti papildomų išteklių iš viešųjų ir privačiųjų institucijų teikiamo išorės finansavimo, be kita ko, pagal užsakymą rengiant ataskaitas ir analizes. Tokie ištekliai naudojami tik Fondo veiklai finansuoti.
            
            
            
               4.
                     Vokietijos Federacinė Respublika, finansiškai prisidėdama prie Fondo, savo sąskaita suteikia Fondo veiklai tinkamas deramai įrengtas patalpas, jas eksploatuoja, teikia komunalines ir apsaugos paslaugas.
            
            
            
            
               17 straipsnis
            
            
               Auditas ir ataskaitų skelbimas
            
         
         
            
                  
                     
            
            
               1.
                     Valdytojų taryba paskiria nepriklausomus auditorius, kurie atlieka Fondo sąskaitų auditą.
            
            
            
               2.
                     Nepriklausomų auditorių patikrintos Fondo turto, įsipareigojimų, pajamų ir išlaidų ataskaitos Fondo narėms pateikiamos kuo greičiau pasibaigus kiekvieniems finansiniams metams, bet ne vėliau kaip per šešis mėnesius, ir kuo greičiau teikiamos valdytojų tarybai tvirtinti kitame posėdyje. 
            
            
            
               3.
                     Patikrintų sąskaitų ir balanso suvestinė po to skelbiama.
            
            
            
            
               18 straipsnis
            
            
               Fondo veiklos vertinimas
            
            
            
               Nuo šio Susitarimo įsigaliojimo dienos vykdomasis direktorius valdytojų tarybai kas ketverius metus teikia Fondo veiklos ataskaitą. Valdytojų taryba bendrai įvertina šią veiklą ir priima sprendimą dėl Fondo veiklos ateityje.  
            
            
            
            
               19 straipsnis
            
            
               Strateginė partnerystė
            
            
            
               1.
                     Keturi pradiniai Fondo strateginiai partneriai: Europos Sąjungoje – „L’Institut des Amériques“ Prancūzijoje ir „Regione Lombardia“ Italijoje; Lotynų Amerikos ir Karibų valstybėse – Visuotinis demokratijos ir vystymosi fondas (FUNGLODE) Dominikos Respublikoje ir Jungtinių Tautų Lotynų Amerikos ir Karibų baseino ekonominė komisija (ECLAC).
            
            
            
               2.
                     Siekdamas įgyvendinti savo tikslus, ES ir LAK fondas ateityje gali užmegzti strateginės partnerystės ryšius su abiejų regionų tarpvyriausybinėmis organizacijomis, valstybėmis ir viešosiomis arba privačiosiomis institucijomis, visada laikydamasis dviejų regionų pusiausvyros principo.
            
         
         
            
            
            
               20 straipsnis
            
            
               Privilegijos ir imunitetai
            
            
            
               1.
                     Fondo pobūdis ir teisinis subjektiškumas nustatyti 2 ir 4 straipsniuose.
            
            
            
               2.
                     Fondo, valdytojų tarybos, pirmininko, vykdomojo direktoriaus, darbuotojų ir Fondo narių atstovų Vokietijos Federacinės Respublikos teritorijoje statusas, privilegijos ir imunitetas, susiję su jų atliekamomis pareigomis, reglamentuojami Vokietijos Federacinės Respublikos Vyriausybės ir Fondo sudarytu Susitarimu dėl būstinės.
            
            
            
               3.
                       Šio straipsnio 2 dalyje minėtas Susitarimas dėl būstinės nepriklauso nuo šio Susitarimo.
            
            
            
               4.
                     Su viena ar keliomis Lotynų Amerikos bei Karibų valstybėmis ir ES valstybėmis narėmis Fondas gali sudaryti kitus valdytojų tarybos tvirtintinus susitarimus dėl privilegijų ir imunitetų, būtinų tinkamai Fondo veiklai atitinkamose jų teritorijose užtikrinti. 
            
            
            
               5.
                     Fondui vykdant oficialią veiklą Fondas, jo turtas, pajamos ir kita nuosavybė atleidžiami nuo visų tiesioginių mokesčių. Fondas neatleidžiamas nuo mokėjimo už suteiktas paslaugas. 
            
            
            
               6.
                      Vykdomojo direktoriaus ir Fondo darbuotojų atlyginimams ir Fondo mokamiems atlygiams netaikomi nacionaliniai mokesčiai.
            
            
            
               7.
                       Fondo darbuotojai – visi vykdomojo direktoriaus paskirti personalo nariai, išskyrus tuos, kurie yra pasamdyti vietoje ir kuriems mokamas valandinis atlyginimas.
            
            
            
                
            
         
         
            
               21 straipsnis
            
            
               Fondo vartojamos kalbos
            
            
            
               Fondo darbo kalbos – pagal strateginę Lotynų Amerikos ir Karibų valstybių bei Europos Sąjungos partnerystę nuo jos įsteigimo 1999 m. birželio mėn. vartojamos kalbos.
            
            
                
            
            
            
            
               22 straipsnis
            
            
               Ginčų sprendimas
            
            
            
               Visi ginčai, kurie tarp Šalių gali kilti dėl šio Susitarimo taikymo arba aiškinimo ir jo pakeitimų, sprendžiami rengiant tiesiogines Šalių derybas, kad ginčas būtų laiku išspręstas. Jei ginčas neišsprendžiamas tokiu būdu, sprendimą dėl jo priima valdytojų taryba.
            
            
            
            
               23 straipsnis
            
            
               Daliniai pakeitimai
            
            
            
               1.
                     Šis Susitarimas gali būti iš dalies pakeistas ES ir LAK fondo valdytojų tarybos iniciatyva arba vienos iš Šalių prašymu. Pakeitimo pasiūlymai siunčiami depozitarui, kuris juos teikia visoms Šalims apsvarstyti ir derėtis dėl jų.
            
            
            
               2.
                     Pakeitimai priimami bendru sutarimu ir įsigalioja praėjus trisdešimčiai dienų po to, kai depozitaras gauna paskutinį pranešimą, kad užbaigti visi šiam tikslui reikalingi formalumai.
            
            
         
         
            
               3.
                     Depozitaras praneša visoms Šalims apie pakeitimų įsigaliojimą.
            
            
            
            
               24 straipsnis
            
            
               Susitarimo ratifikavimas ir prisijungimas prie jo
            
            
            
               1.
                     Šis Susitarimas teikiamas pasirašyti visoms Lotynų Amerikos ir Karibų valstybėms, ES valstybėms narėms ir ES nuo [DATA] iki jo įsigaliojimo dienos ir jis turi būti ratifikuotas. Ratifikavimo dokumentai deponuojami depozitarui.
            
            
            
               2.
                     Prie šio Susitarimo gali prisijungti ES, Lotynų Amerikos bei Karibų valstybės ir ES valstybės narės, kurios nėra jo pasirašiusios. Atitinkami prisijungimo dokumentai deponuojami depozitarui.
            
            
            
            
               25 straipsnis
            
            
               Įsigaliojimas
            
            
            
               1.
                       Šis Susitarimas įsigalioja praėjus trisdešimčiai dienų po to, kai aštuonios kiekvieno regiono Šalys, įskaitant Vokietijos Federacinę Respubliką, deponuoja savo ratifikavimo arba prisijungimo dokumentus depozitarui. Kitų Lotynų Amerikos ir Karibų valstybių, ES valstybių narių ir ES, kurios savo ratifikavimo arba prisijungimo dokumentus deponavo po šio Susitarimo įsigaliojimo, atžvilgiu šis Susitarimas įsigalioja praėjus trisdešimčiai dienų po to, kai tos Lotynų Amerikos ir Karibų valstybės, ES ir ES valstybės narės deponuoja savo ratifikavimo ar prisijungimo dokumentą.
            
            
                
            
            
               2.
                     Depozitaras praneša visoms Šalims apie ratifikavimo ar prisijungimo dokumentų gavimą, taip pat šio Susitarimo įsigaliojimo datą pagal šio straipsnio 1 dalį.
            
            
            
            
               26 straipsnis
            
         
         
            
               Galiojimo trukmė ir denonsavimas
            
            
            
               1.
                     Šis Susitarimas galioja neribotą laiką.
            
            
            
               2.
                     Bet kuri Šalis gali denonsuoti šį Susitarimą diplomatiniais kanalais pateikdama raštišką pranešimą depozitarui. Denonsavimas įsigalioja praėjus dvylikai mėnesių po pranešimo gavimo.
            
            
            
            
               27 straipsnis
            
            
               Fondo panaikinimas ir likvidavimas
            
            
            
               1.
                     Fondas panaikinamas:
            
            
            
               a)
                     jei visos Fondo narės arba visos Fondo narės, išskyrus vieną, denonsavo Susitarimą,
            
            
            
               b)
                     jeigu Fondo narės nusprendžia nutraukti jo veiklą.
            
            
            
               2.
                     Jei Fondo veikla nutraukiama, Fondas vykdo tik likvidavimui būtiną veiklą. Likvidatoriai nutraukia Fondo veiklą, parduoda turtą ir panaikina įsipareigojimus. Likutis paskirstomas Fondo narėms proporcingai jų atitinkamiems įnašams.
            
            
            
            
               28 straipsnis
            
         
         
            
               Depozitaras
            
            
            
               Šio Susitarimo depozitaras yra Europos Sąjungos Taryba.
            
            
            
                
            
            
               29 straipsnis
            
            
               Išlygos
            
            
            
               1.
                     Pasirašydamos ar ratifikuodamos šį Susitarimą arba prie jo prisijungdamos Šalys gali pateikti išlygas ir (arba) deklaracijas dėl jo teksto, jei tai nėra nesuderinama su šio Susitarimo objektu ir tikslu.
            
            
            
               2.
                     Apie suformuluotas išlygas ir deklaracijas pranešama depozitarui, kuris apie jas praneša kitoms Susitarimo Šalims.
            
            
            
            
               30 straipsnis
            
            
               Pereinamojo laikotarpio nuostatos
            
            
            
               Nuo šio Susitarimo įsigaliojimo dienos 2011 m. pagal Vokietijos Federacinės Respublikos įstatymus įsteigtas pereinamojo laikotarpio fondas baigia savo veiklą ir yra likviduojamas. Pereinamojo laikotarpio fondo turtas, įsipareigojimai, ištekliai, lėšos ir kiti sutartiniai įsipareigojimai perduodami šiuo Susitarimu įsteigtam ES ir LAK fondui. Šiuo tikslu ES ir LAK fondas ir pereinamojo laikotarpio fondas su Vokietijos Federacine Respublika priima būtinas teisines priemones ir tenkina susijusius teisinius reikalavimus.  
            
            
            
            
               Tai patvirtindami toliau nurodyti tinkamai įgalioti asmenys pasirašė šį Susitarimą vienu originaliu egzemplioriumi anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, nyderlandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis; visi tekstai yra autentiški ir deponuojami Europos Sąjungos Tarybos, kuri visoms Šalims pateikia patvirtintą kopiją, archyvuose.
            
         
         
            
            
            
               Priimta ___, (201 ) ___ .